નવેમ્બર ૧૯૮૩માં ૨૨ વર્ષની ઉંમરે પિતા લક્ષ્મીનારાયણે દીકરા કિશોરનાં લગ્ન રાઠી પરિવારની સંગીતા નામની છોકરી સાથે કરાવી દીધા. લગ્નનાં થોડાં વર્ષો બાદ કિશોરે પોતાનો અલગ ધંધો શરૂ કરવા વિચાર્યું. એક એવું સાહસ જે દેશનાં તમામ લોકોને અસરકર્તા હોય. આ સાથે ફ્યૂચર ગૃપનો ઉદ્દભવ થયો. તેમણે ૧૯૮૭ની સાલમાં નવી કંપની મૈન્સ વેયર પ્રા. લિ શરૂ કરી. જે કંપનીમાં કપડાં ઉર્દૂ શબ્દ પતલૂનનાં નામ પરથી પેન્ટાલૂનનાં નામે વેંચાતા. ૧૯૯૧માં ગોવામાં પેન્ટાલૂનની સૌપ્રથમ દુકાન શરૂ થઈ. ૧૯૯૨ની સાલમાં કિશોરે મહત્વકાંક્ષી પગલું ભરતા શેરબજારમાં આઈપીઓ બહાર પાડીને પોતાની કંપનીને બ્રાન્ડ બનાવી દીધી. કોને ખબર હતી કે આગળ શું થશે? ૨૦૦૧ની સાલમાં બીગ બજારનાં પ્રારંભ સાથે મોલ કલ્ચરનો કાળ શરૂ થયો. એક એવી આધુનિક એ.સી. બજાર જ્યાં જીવન જરૂરિયાતની તમામ ભૌતિક ચીજવસ્તુઓ અને સુખસુવિધાનાં સાધનો આકર્ષક રીતે એક છત નીચે મળતા થયા. જોતજોતામાં ભારતનાં નાના-મોટા પરિવારની પસંદ બન્યું બીગ બજાર – પેન્ટાલૂન. આ એક એવી બજાર છે જેની મુલકાત લ્યો તો ખરીદી થયા વિના ન રહે. આનું પરિણામ એ આવ્યું કે, ૨૦૦૭ની સાલમાં ફ્યૂચર ગૃપનું ટર્નઓવર ૧ બિલિયનનાં જાદુઈ આંકને પાર કરી ગયું. અલબત્ત આજે આ કંપની વાર્ષિક ૧૭ હજાર કરોડ રૂપિયાનું વેંચાણ કરે છે.